อย่าพลาดลงทุนพันธบัตรออมทรัพย์รุ่น “เราชนะบนวอลเล็ต สบม."
เริ่มวันนี้ ลงทุนพันธบัตรออมทรัพย์ผ่านดิจิทัลแพลตฟอร์ม รุ่น “เราชนะบนวอลเล็ต สบม” อายุ 5 ปี อัตราดอกเบี้ยเฉลี่ย 2.00% ต่อปี
1 ก.พ. 2564

นางแพตริเซีย มงคลวนิช ผู้อำนวยการสำนักงานบริหารหนี้สาธารณะ เปิดเผยว่าในวันที่ 1 กุมภาพันธ์ 2564 เป็นวันแรกของการจำหน่ายพันธบัตรออมทรัพย์รุ่น “เราชนะบนวอลเล็ต สบม.” ซึ่งผู้มีประสบการณ์ลงทุนผ่านวอลเล็ต สบม. จะทราบว่ามีสิทธิประโยชน์และความสะดวกมากมาย เช่น ซื้อง่ายผ่าน แอปพลิเคชันได้ตลอด 24 ชั่วโมง เปิดจำหน่ายก่อนการจำหน่ายผ่านธนาคาร เช็คดอกเบี้ยและรายละเอียดธุรกรรมต่างๆ ผ่านโทรศัพท์มือถือได้ทันที และขายได้พร้อมรับเงินทันทีผ่านวอลเล็ต สบม. หากผู้ลงทุนจำเป็น ต้องใช้เงินสดภายหลังการถือครองแล้ว 6 เดือน นอกจากนี้ ยังแยกวงเงินไม่นับรวมกับการจำหน่ายผ่านธนาคาร ซึ่งเป็นการเปิดโอกาสให้ผู้ลงทุนรายย่อยที่ไม่คุ้นเคยกับการซื้อผลิตภัณฑ์ทางการเงินได้ทดลองลงทุนในสินทรัพย์มั่นคง ผลตอบแทนดี เริ่มต้นเพียง 100 บาท
ทั้งนี้ ครึ่งวันแรกพันธบัตรออมทรัพย์วอลเล็ต สบม. เปิดตัวแรง สามารถจำหน่ายได้สูงถึง 3,500 ล้านบาท จากวงเงิน 5,000 ล้านบาท ผู้สนใจสามารถดาวน์โหลดแอปพลิเคชันเป๋าตัง เปิดใช้งานและโอนเงินเข้าวอลเล็ต สบม. เปิดใช้งานและโอนเงินเข้าวอลเล็ต สบม. ได้ตั้งแต่บัดนี้เป็นต้นไป โดยท่านสามารถออมได้จนถึง 5,000,000 บาท สอบถามรายละเอียดการใช้งานวอลเล็ต สบม. ได้ที่ Call Center โทร. 02-111-1111 หรือที่ธนาคารกรุงไทยทุกสาขา
นางแพตริเซีย เปิดเผยว่า พันธบัตรรัฐบาลเพื่อความยั่งยืน (Sustainability Bond) ของประเทศไทยได้รับรางวัล Best Sustainability Bond ระดับภูมิภาคประจำปี พ.ศ. 2563 ในการจัดอันดับ Deals of the Year - Triple A Sustainable Capital Markets Regional Awards 2020 ของสำนักข่าว The Asset
กระทรวงการคลัง โดยสำนักงานบริหารหนี้สาธารณะ (สบน.) เริ่มออก Sustainability Bond ครั้งแรกในปีงบประมาณ พ.ศ. 2563 และได้มีการออกอย่างต่อเนื่อง เพื่อนำเม็ดเงินระดมทุนที่ได้ไปใช้สำหรับโครงการที่เป็นมิตรต่อสิ่งแวดล้อม ตลอดจนโครงการช่วยเหลือ เยียวยา และบรรเทาความเดือดร้อนแก่ผู้ที่ได้รับผลกระทบจากการระบาดของเชื้อไวรัสโคโรนาสายพันธุ์ใหม่ 2019 (Covid-19) จนในปัจจุบันมีวงเงินคงค้างอยู่ที่ 65,000 ล้านบาท และมีแผนที่จะดำเนินการออก Sustainability Bond ต่อไปเพื่อให้มียอดเงินคงค้างขั้นต่ำอยู่ในระดับ 100,000 ล้านบาท เพื่อสร้างสภาพคล่องให้แก่พันธบัตรดังกล่าวในตลาดตราสารหนี้ และสนับสนุนการพัฒนาตลาด ESG Bond ให้ยั่งยืน
นอกจากนี้ เมื่อวันที่ 21 มกราคม 2564 ที่ผ่านมาธนาคาร JP Morgan ได้นำ Sustainability Bond ของประเทศไทย (ESGLB35DA) เข้าไปคำนวณรวมดัชนี Government Bond Index - Emerging Market (GBI-EM Index) เนื่องจากธนาคาร JP Morgan เห็นว่า Sustainability Bond เป็น Benchmark Bond ที่มีสภาพคล่องอยู่ในระดับที่ดีและเพียงพอสำหรับรองรับการซื้อ-ขายในตลาดรอง ซึ่งสอดคล้องกับหลักเกณฑ์การจัดทำ GBI-EM Index ดังกล่าว
ในการนี้ สบน. ขอขอบคุณผู้มีส่วนเกี่ยวข้องทุกรายที่ได้เข้ามามีส่วนร่วมและช่วยให้ประเทศไทยได้รับรางวัลในครั้งนี้ สบน. คาดหวังเป็นอย่างยิ่งว่าการพัฒนา Sustainability Bond จะเป็นก้าวที่สำคัญในการส่งเสริมให้ทุกภาคส่วนของประเทศไทยตระหนักถึงการแก้ปัญหาด้านสิ่งแวดล้อมและสังคม ตลอดจนมีส่วนร่วมในการผลักดันประเทศไทยให้บรรลุเป้าหมายการพัฒนาอย่างยั่งยืนทั้ง 17 ด้าน (Sustainable Development Goals) ขององค์กรสหประชาชาติต่อไป




นายรวินทร์ บุญญานุสาสน์รองกรรมการผู้จัดการใหญ่ สายงานธุรกิจตลาดเงินตลาดทุน ธนาคารกรุงไทย เปิดเผยว่า ธนาคารได้รับความไว้วางใจจากกระทรวงการคลัง โดย สบน. ให้ดำเนินการจำหน่ายพันธบัตรออมทรัพย์รุ่น “เราชนะ” บนวอลเล็ต สบม. วงเงิน 5,000 ล้านบาท อายุ 5 ปี อัตราดอกเบี้ยสูงสุด 3.00% ต่อปี จ่ายอัตราดอกเบี้ยแบบขั้นบันได ปีที่ 1-2 อัตราดอกเบี้ย 1.50% ต่อปี ปีที่ 3-4 อัตราดอกเบี้ย 2% ต่อปี และปีที่ 5 อัตราดอกเบี้ย 3% ต่อปี คิดเป็นอัตราดอกเบี้ยเฉลี่ย 2.00% ต่อปี เริ่มจำหน่ายตั้งแต่วันที่ 1 กุมภาพันธ์ 2564 เวลา 8.30 น. ถึง 19 กุมภาพันธ์ 2564 เวลา 15.00 น. โดยลงทุนขั้นต่ำเพียง 100 บาท และลงทุนเพิ่มขึ้นครั้งละ 100 บาท แต่ไม่เกิน 5,000,000 บาท จำหน่ายให้แก่บุคคลธรรมดาสัญชาติไทยที่มีอายุ 15 ปีขึ้นไป เ
ทั้งนี้การซื้อขายพันธบัตรผ่านวอลเล็ต สบม. สามารถ ซื้อ-ขายได้ง่าย ผ่านแอปฯเป๋าตังตลอด 24 ชั่วโมงและหลังรับดอกเบี้ยงวดแรกสามารถขายต่อในตลาดรอง (Secondary Market) รับเงินได้ทันทีถือว่าเป็นการพลิกโฉมสู่การชื้อขายพันธบัตรผ่านช่องทางดิจิทัลครั้งแรกของประเทศ ช่วยให้ประชาชนทุกกลุ่มสามารถเข้าถึงการลงทุนในพันธบัตรได้อย่างเท่าเทียม นอกจากนี้ยังมีความคล่องตัวสูง โดยผู้ที่ซื้อพันธบัตรในตลาดแรกและถือมาไม่ต่ำกว่า 6 เดือนสามารถขายต่อในตลาดรองได้ผ่านแอปฯ เป๋าตัง โดยเมื่อขายพันธบัตรแล้วจะได้รับเงินได้ทันทีโดยไม่ต้องรอวันทำการถัดไป อีกทั้งยังเป็นการเปิดโอกาสให้ผู้สนใจทั่วไปสามารถเข้าไปซื้อพันธบัตรฯ ในตลาดรองได้อีกทางหนึ่งด้วย
นอกจากนี้ ธนาคารยังเปิดจำหน่ายพันธบัตรออมทรัพย์รุ่น “เราชนะ” วงเงิน 55,000 ล้านบาท จำนวน 2 รุ่นย่อย คือ รุ่นอายุ 5 ปี อัตราดอกเบี้ยเฉลี่ย 2.00% ต่อปี จ่ายอัตราดอกเบี้ยแบบขั้นบันได ปีที่ 1-2 อัตราดอกเบี้ย 1.50% ต่อปี ปีที่ 3-4 อัตราดอกเบี้ย 2% ต่อปี และปีที่ 5 อัตราดอกเบี้ย 3% ต่อปี และ รุ่นอายุ 10 ปี อัตราดอกเบี้ยเฉลี่ย 2.50% ต่อปี จ่ายอัตราดอกเบี้ยแบบขั้นบันได ปีที่ 1 อัตราดอกเบี้ย 1.50% ต่อปี ปีที่ 2-3 อัตราดอกเบี้ย 2% ต่อปี ปีที่ 4-6 อัตราดอกเบี้ย 2.50% ต่อปี และปีที่ 7-10 อัตราดอกเบี้ย 3% ต่อปี จำหน่ายให้กับบุคคลธรรมดา ผ่านช่องทางสาขา อินเทอร์เน็ตแบงกิ้ง และแอปฯโมบายแบงกิ้งของธนาคาร เปิดจำหน่ายพร้อมกันในวันที่ 5 กุมภาพันธ์ 2564 เวลา 8.30 น. ถึง 15 กุมภาพันธ์ 2564 เวลา 15.00 น.
ทั้งนี้ ธนาคารกรุงไทยได้เตรียมความพร้อมอย่างรอบด้าน เพื่อรองรับการซื้อขายพันธบัตรด้วยวอลเล็ต สบม. บนแอปพลิเคชันเป๋าตัง ซึ่งเป็นระบบการเงินแบบเปิดที่ได้นำเทคโนโลยี Blokchain มายกระดับและเพิ่มประสิทธิภาพ พัฒนาการชื้อขายพันธบัตรผ่านช่องทางดิจิทัล โดยออกแบบการซื้อขายพันธบัตรให้เป็นแบบรวมศูนย์ ทำให้การจำหน่ายมีประสิทธิภาพสูงสุด สามารถซื้อขายได้แบบ Real Time ซึ่งผู้ขายจะมีข้อมูลผลลัพธ์การขายเป็นรายนาที ขณะที่ผู้ซื้อเห็นข้อมูลเงินและพันธบัตรในวอลเล็ตเดียวกัน และเมื่อมีการซื้อขายพันธบัตรแล้ว ข้อมูลการถือครองจะแสดงให้เห็นในวอลเล็ตทันที ไม่ต้องรอ 15 วันเหมือนที่ผ่านมา“ขอเชิญชวนผู้สนใจซื้อพันธบัตรออมทรัพย์พิเศษ รุ่นเราชนะ ดาวน์โหลดแอปฯเป๋าตัง ผ่านแอปสโตร์และกูเกิ้ลสโตร์ เลือกสมัครวอลเล็ต สบม. ยืนยันตัวตนด้วยการสแกนใบหน้า แล้วกรอกข้อมูลส่วนบุคคล จากนั้นใช้งานวอลเล็ต สบม.ได้ทันที กรณีที่มีแอปฯเป๋าตังอยู่แล้ว เพียงโอนเงินเข้าวอลเล็ต สบม. ด้วย Wallet ID หรือ QR PromptPay ผ่าน Mobile Banking ของทุกธนาคาร ตามวงเงินที่แต่ละธนาคารกำหนด จากนั้นเลือกพันธบัตรที่ต้องการซื้อ ระบุจำนวนเงิน และกดยืนยันการชำระเงิน ด้วย PIN จะได้รับหลักฐานการชำระเงินเป็น E-Slip Payment ที่จัดเก็บในมือถือโดยอัตโนมัติ สำหรับลูกค้า Krungthai NEXT ที่ต้องการปรับวงเงินเพื่อโอนเข้าวอลเล็ต สบม. เพื่อซื้อพันธบัตร สามารถทำได้ผ่าน Krungthai NEXT โดยไม่ต้องไปสาขา ทั้งนี้ ลูกค้าที่มีบัญชีออมทรัพย์ธนาคารกรุงไทย สามารถผูกบัญชีกับวอลเล็ต สบม. โดยระบบจะตัดยอดเงินบัญชีอัตโนมัติ เพื่อซื้อพันธบัตรโดยที่ไม่ต้องเติมเงินเข้าวอลเล็ต